RM30.5 juta ungkup sekula jai DUN Murum
ADUN Murum Kennedy Chupai Ugon lebuh nanya Sapit Menteri Pelajar, Inovasyen enggau Pemansang Pengelandik 1 maya Aum Kunsil Nengeri Ke-19 hari kelima ba DUN Sarawak. KUCHING: Bisi 10 buah sekula jai udah ditentuka ba sitak Kunsil Nengeri (DUN) Murum. Sapit Menteri Pelajar, Inovasyen enggau Pemansang Pengelandik 1 Dr. Annuar Rapaee madahka, bisi lima buah ba tikas benung ngatur pengawa sereta lima agi ba tikas merambu. “Bisi 10 buah sekula jai ba sitak DUN Murum ke alai lima buah benung diperambu sereta lima buah agi sekula benung ngemujurka pengawa. “Sekula ke benung dikumujurka nya Sekolah Kebangsaaan (SK) Long Gang ngena projek IBS ke udah tembu, SK Batu Keling ngena Projek RM1 bilion Renggat 2 ke benung dikmujurka (13 pesen tembu) enggau SK Ulu Kakus ngena Projek RM1 bilion Renggat 1 ke  benung dikemujurka (47 pesen tembu). “SK Metalun ngena Projek Langgur Malaysia Ke-11 (RMK-11) ke benung dukemujurka  (12 pesen tembu) enggau SK Tegulang ngena Projek RMK-11 ke benung ba proses dokumentasyen tender,” ku iya. Iya mansutka jaku munyi nya maya nyaut jaku tanya Kaban Kunsil Nengeri (ADUN) Murum, Kennedy Chukpai Ugon maya Aum DUN Sarawak Ke-19 kena Hari Minggu ke udah. Ku Dr. Annuar, perintah udah nyediaka agih penyampau RM30.5 juta dikena ngaga tauka ngaduka semua sekula ke jai ba DUN Murum. “Bisi lima buah ba tikas benung dikemujurka nya SK Long Gang ngena ungkus RM3.3 juta, SK Ulu Kakus (RM13.3 juta), SK Batu Keling (RM5.9 juta), SK Metadun (RM8 juta) enggau  SK Tegulang ke bedau ditemu penyampau laban agi benung ba proses dokumentasyen. Penyampu ungukus dikena ngadukaka empat buah sekula ke jai ba DUN Murun nya RM30.5 juta,” ku iya. Ku iya, pengawa ke digaga ba SK Long Gang ngena IBS nya 12 buah bilik kelas sereta siti blok agu tembu ba taun 2019 lalu pengawa ke benung digaga ba SK Batu Keling nya 12 unit kuarters pengajar dikena nganti iya ke lama. Iya mega madahka, pengawa ke digaga ba SK Ulu Kakus nya enam bilik kelas, siti blok adminstarasyen, hostel ke ulih endur ngengkahka 100 iku nembiak sekula, empat unit rumah pengajar, siti balai makai, agu nembiak sekula enggau seunit prasekula ke benung digaga sereta udah tembu 47.3 pesen. Ku iya, pengawa ke digaga ba SK Mentalun nya enam buah bilik kelas, hostel endur ngengkahka 170 iku nembiak sekula sereta 20 unit rumah pengajar ke benung digaga diatu. Kelimpah ari nya ku iya, pengawa ke digaga ba SK Tegulang nya enam buah bilik kelas, hostel endur ngengkahka 100 iku nembiak sekula sereta 10 unit rumah pengajar ke benung ba proses tender. Dr. Annuar mega madahka, perintah udah nentapka 455 buah sekula ke udah jai amat ba Sarawak berengkah ari taun 2017 ngagai 2022. “Berengkah ari taun 2017 ngagai 2022, perintah udah netapka 455 buah sekula ke udah jai amat ba Sarawak patut diperatika enggau naka penyampat. Ari semua penyampau nya, bisi 245 buah sekula udah berengkah digaga tauka aduka,” ku Dr. Annuar. 
See author's posts
